钦定古今图书集成/明伦汇编/氏族典/第364卷 > 《廖用贤尚友录》 > 阴利鹿
## 钦定古今图书集成/明伦汇编/氏族典/第364卷 > 《廖用贤尚友录》 > 阴利鹿

按《南凉录》：利鹿，不知何处人，仕于傉檀。傉檀之奔于
乞伏炽磐也，惟利鹿随之。傉檀谓利鹿曰：“去危就安，
人之常也。吾亲属皆叛，卿何独留？”利鹿曰：“臣老母在
家，方寸实乱，但委质为臣，忠孝之义，不能两全。臣虽
不才，不能西哭沮渠，申包胥之诚；东感秦援，展毛遂
之操。负羁靮而侍陛下者，臣之分也。惟愿开弘远猷，
审进止之算，敢离左右乎！”傉檀叹曰：“知人固未易，人
亦未易知，大臣亲戚，皆弃我去。今日忠义终始不亏
者，惟卿一人，岁寒不凋，见之于卿矣。”流涕遣之。